Virallinen lehti nro C 135 , 14/05/1999 s. 0051



KIRJALLINEN KYSYMYS P-2410/98 esittäjä(t): Guido Podestà (PPE) komissiolle (17. heinäkuuta 1998) Aihe: Euroopan laajuiset liikenneverkot: Malpensan lentokentän avaaminen Eräiden eurooppalaisten lentoyhtiöiden esittämät vaatimukset lentoliikenteen siirtämisestä Linaten ken-tältä Malpensaan saattaisi antaa vaikutelman, että lombardialaista lentokenttää syrjitään. Tämä siitä huolimatta, että Malpensan kenttä on yksi neljästätoista ensisijaisesta hankkeesta, sen avaaminen tapahtuu aivan lähiaikoina ja kentän sijoittuminen Euroopassa tekee siitä, erityisesti Alitalian ja KLM:n välillä äskettäin tehdyn sopimuksen valossa, pohjois-etelä-reittien kannalta strategisesti tärkeän. Ottaen huo-mioon, että uutta lentokenttää palvelevan infrastruktuurin valmistumisessa ei ole tähän mennessä tapahtunut ylimääräisiä viivästyksiä, eikö komissio katso, 1. että eräiden eurooppalaisten lentoyhtiöiden esille nostamat ongelmat voitaisiin ratkaista siirtämällä lentoliikennettä asteittain Linatesta Malpensaan, koska Essenin Eurooppa-neuvoston päätösten mukaisesti Malpensasta pitäisi lyhyellä aikavälillä tulla todellinen eurooppalainen "solmukohta"? 2. että lentoliikenteen siirtäminen Linatesta Malpensaan hyödyttäisi kaikkia eurooppalaisia lentoyh-tiöitä, koska Linate alkaa olla täysin tukossa eikä kykene enää tyydyttämään kysyntää? 3. että eräät lausunnot Alitalian monopolista Linaten ja Fiumicinon välisellä reitillä ovat täysin perusteettomia, koska 25. lokakuuta 1998 alkaen Italian lentoyhtiö operoi 492 lentoa viikossa Rooman ja Milanon välillä, kun samaan aikaan 4 muuta yhtiötä voivat tarjota 672 lentoa? 4. että komission toimenpiteiden, joilla muutetaan oleellisesti sen tähänastista kantaa lentoliikenteen siirtämiseen Linatesta Malpensaan, Milano-Roma-reittiä lukuun ottamatta, voidaan katsoa olevan myöhäisiä ja näin ollen lentoyhtiöiden välisen vapaan kilpailun kannalta kielteisiä? Komission jäsenen Neil Kinnockinkomission puolesta antama vastaus (1. lokakuuta 1998) Komissio kannattaa varauksetta sitä, että suurin osa Linaten lentoaseman liikenteestä siirretään Malpensaan, varsinkin koska Malpensan keskuslentoaseman toiminnan menestyminen edellyttää tätä. Liikenteen siirtämisessä on kuitenkin noudatettava yhteisön lainsäädäntöä ja erityisesti niitä periaatteita, joiden mukaan syrjintä on kiellettyä ja toimien on oltava suhteessa ilmaistuun tavoitteeseen. Malpensan keskuslentoaseman käyttöönotto poistaa nykyisen ylikuormituksen Linaten lentoasemalta, jonka kautta matkusti 14 miljoonaa henkilöä vuonna 1997, vaikka sen enimmäiskapasiteetti on 8 miljoonaa matkustajaa. Malpensan keskuslentoasema tarjoaa käyttäjille Milanossa ja sen ympäristössä paremmin tarvetta vastaavia lentoliikenteen palveluja erityisesti kehittämällä mannertenvälisiä suoria yhteyksiä. Lentoliikenteen siirtäminen Linatesta Malpensaan on eduksi lentoyhtiöille, koska ne hyötyvät lentoaseman nykyaikaisesta infrastruktuurista, joka riittää myös lentoliikenteen arvioidun kasvun tarpeisiin. Malpensalla on kuitenkin oltava sellainen maaliikenteen infrastruktuuri, joka tarjoaa riittävät yhteydet lentoasemalle. Tällaista infrastruktuuria ei vielä ole käytössä. Tästä syystä komissio teki 16. syyskuuta päätöksen, jonka mukaan liikenteen jakamista koskevat säännöt ovat yhteisön lainsäädännön vastaisia. Komissiolle ei ole valitettu siitä, että Alitalia olisi Milanon ja Rooman välisellä reitillä toiminut kilpailusääntöjen vastaisesti (määräävän aseman väärinkäyttö). Alitalian suuri markkinaosuus ja yhteydet kummassakin määränpäässä selvästikin antavat sille vahvan aseman Milanon ja Rooman välisellä reitillä. Kyseessä ei kuitenkaan ole monopoli, koska kaikilla yhteisön lentoyhtiöillä on mahdollisuus liikennöidä tällä reitillä niiden periaatteiden mukaisesti, jotka on esitetty yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetussa neuvoston asetuksessa (ETY) 2408/92(1). Useat lentoyhtiöt kilpailevatkin jo Alitalian kanssa kyseisellä reitillä. Vaikka Italian viranomaiset olivatkin ilmoittaneet komissiolle liikenteen jakamista koskeviin sääntöihin liittyvistä kriteereistä, komissiolle ilmoitettiin päivämäärä, jona sääntöjä oli tarkoitus alkaa soveltaa (25. lokakuuta 1998), vasta päivämäärän vahvistavan asetuksen hyväksymistä seuraavana päivänä. Siten komissio ei voinut ottaa asiaan kantaa aikaisemmin. Lisäksi on huomattava, että komissio otti Italian viranomaisiin yhteyttä hyvin pian saatuaan ensimmäiset valitukset eli maaliskuussa 1998. (1) EYVL L 240, 24.8.1992.